Beurtkrag tot Donderdag ingestel(Argieffoto: Unsplash) Fase 2-beurtkrag sal vanmiddag (Maandag) regoor Suid-Afrika ingestel word en sal tot en met Donderdagaand voortduur. Dit nadat Eskom vroeër vandag gewaarsku het dat die kragnetwerk onder druk is en dat die moontlikheid vir beurtkrag hoog is. Beurtkrag sal nou tussen 17:00 en 22:00 ingestel word. “As gevolg van die voortdurende tekort aan opwekkingskapasiteit sal beurtkrag elke aand dieselfde tyd tot Donderdag geïmplementeer word,” het die kragvoorsiener in ŉ verklaring gesê. Volgens Eskom word minstens 5 232 MW tans aan beplande instandhouding afgestaan, terwyl hy sonder ŉ bykomende 14 202 MW moet klaarkom weens onbeplande onderbrekings. “Die stelsel sal onder geweldige druk bly namate die tekort aan opwekkingskapasiteit voortduur. Hierdie tekorte kan ook die risiko van beurtkrag in die komende weke verhoog.” Die kragvoorsiener het opnuut ŉ beroep op alle Suid-Afrikaners gedoen om elektrisiteit tussen 05:00 en 09:00 en weer tussen 16:00 en 22:00 spaarsaam te gebruik.